# Govor predstavnika glavnega sponzorja na konferenci – slovensko

Pozdravni govor sponzorja ni predstavitveni ali uvodni govor, ki ga ima običajno moderator dogodka. To je govor predstavnika podjetja, ki je prispevalo največ denarja v podporo dogodku. Čeprav običajno dojemamo tovrsten govor kot relativno formalen, ga lahko pripravimo domiselno.

# Uporabili bomo konkreten dogodek, 1. konferenco optometrije za osrednjo in jugovzhodno Evropo, ter konkretnega sponzorja, podjetje Essilor.

*Slika pove več kot tisoč besed! Prav zato je ljudem tako zelo pomembno gledati in videti.*

*Ljudje radi užijemo podobe in vtise sveta, ki nas obdaja, in kako zanimivo, potem uporabimo besede, da ga opišemo. Ko enkrat zapišemo besede, s katerimi smo shranili videno, jih moramo ponovno videti. Prebrati jih moramo, če želimo seči po njihovem pomenu.*

*Ponovno, že drugič, je videti temeljnega pomena za ustvarjanje našega sveta, naše resničnosti.*

*V Essilorju se tega ne zgolj zavedamo, temveč to omogočamo vsak dan zadnjih 160 let.*

*Spoštovani kolegi, spoštovani gostje!*

*Počaščen sem, ko vidim, da smo se zbrali v takem številu in da lahko Essilor pomaga tej konferenci zaživeti prvič tudi v tem delu Evrope.*

*Trdno verjamem, da imamo vsi isto poslanstvo: z individualnim pristopom, brezpogojno kakovostjo in visokimi profesionalnimi standardi zagotavljamo boljši vid za vsakogar.*

*V svetu, ki se vsak dan navidezno hitreje vrti, moramo prav vsi držati korak s časom, če želimo ostati na vrhu. Nenehne inovacije so tiste, ki so uvrstile Essilor na 25. mesto najbolj inovativnih podjetij na svetu.*

*Z namenom, da naredimo naš svet še bolj jasen, smo razvili Varilux, Crizal, Xperio in mnoge druge skupine izdelkov. Čeprav so mlajše od treh let, obsegajo že več kot 50 odstotkov naše proizvodnje.*

*Mnogi ljudje vidijo svoj svet bolje zaradi vas. Vi jim to omogočate tako, da uporabljate naše kakovostne izdelke in storitve. Za to vam hvala.*

*Naše skupno poslanstvo je, da ljudem pomagamo bolje videti, užiti lepoto sveta, ki jih obdaja, in užiti izkušnjo ponovnega podoživljanja s pomočjo pisane besede.*

*Kot rečemo v Essilorju,* ***pomagamo videti svet boljše. Pomagajmo skupaj.***

Govor je kratek, napisan za 3 minute, ki jih je dobil na voljo predstavnik glavnega sponzorja na konferenci.

Ker je to govor sponzorja, je v njem poleg zahvale za sodelovanje s podjetjem spretno vtkano (neposredno) promoviranje lastnih znamk. Z zdravo mero in iskrenim povezovanjem poslanstva vseh vključenih je tovrstno promoviranje sprejemljivo.